กรณีศึกษา Pinterest โซเชียลมีเดีย ที่กำลังมาแรง
“งานตลอดทั้งวันผมต้องวิเคราะห์ข้อมูลบน Spreadsheet และคอยตอบปัญหาจากลูกค้า” ประโยคนี้เป็นคำพูดของคุณ Silbermann ในวันที่นั่งทำงานอยู่ใน Google  แม้ว่าคุณ Silbermann จะพยายามนำเสนอไอเดียแอปพลิเคชันที่เขาสนใจ  แต่คำตอบที่เขาได้รับคือ ..ไม่ได้ เพราะ คุณไม่ใช่วิศวกรคอมพิวเตอร์..  จากคำปฏิเสธวันนั้น ทำให้คุณ Silbermann กลายมาเป็นผู้ก่อตั้ง Pinterest ที่ปัจจุบันมีการประเมินมูลค่าอยู่ที่ระดับ 491,400 ล้านบาท และกางแผนที่จะ IPO ช่วงกลางปี 2019  คุณ Silbermann สร้างมันขึ้นมาอย่างไร? ลงทุนแมนจะเล่าให้ฟัง
24 ก.ย. 2561

กรณีศึกษา Pinterest โซเชียลมีเดีย ที่กำลังมาแรง / โดย ลงทุนแมน
“งานตลอดทั้งวันผมต้องวิเคราะห์ข้อมูลบน Spreadsheet และคอยตอบปัญหาจากลูกค้า”
ประโยคนี้เป็นคำพูดของคุณ Silbermann ในวันที่นั่งทำงานอยู่ใน Google
แม้ว่าคุณ Silbermann จะพยายามนำเสนอไอเดียแอปพลิเคชันที่เขาสนใจ
แต่คำตอบที่เขาได้รับคือ ..ไม่ได้ เพราะ คุณไม่ใช่วิศวกรคอมพิวเตอร์..
จากคำปฏิเสธวันนั้น ทำให้คุณ Silbermann กลายมาเป็นผู้ก่อตั้ง Pinterest ที่ปัจจุบันมีการประเมินมูลค่าอยู่ที่ระดับ 491,400 ล้านบาท และกางแผนที่จะ IPO ช่วงกลางปี 2019
คุณ Silbermann สร้างมันขึ้นมาอย่างไร?
ลงทุนแมนจะเล่าให้ฟัง
คุณ Ben Silbermann เกิดที่รัฐไอโอวา ประเทศสหรัฐอเมริกา
คุณพ่อและคุณแม่ของคุณ Silbermann เป็นจักษุแพทย์ โดยพี่สาวทั้ง 2 ของคุณ Silbermann ก็ก้าวตามรอยอาชีพหมอตามพ่อแม่..
อย่างไรก็ตาม คุณ Silbermann กลับไม่ได้สนใจอาชีพทางการแพทย์ และมีงานอดิเรกตั้งแต่วัยเด็กคือการสะสมแมลง และแสตมป์ รวมไปถึงการมี Bill Gates และ Steve Jobs เป็นแรงบันดาลใจ
แต่ตอนนั้น คุณ Silbermann คิดว่าการมองดูบุคคลเหล่านั้นก็เหมือนดู Michael Jordan ในจอทีวีเพราะเราคงเป็นแบบเขาไม่ได้หรอก เขาจึงเข้าเรียนวิชาการแพทย์แต่ถึงอย่างไรก็ไม่ชอบ..
พอรู้ว่าไม่ใช่ เขาจึงตัดสินใจเลือกเรียนปริญญาตรีที่ Yale University สาขารัฐศาสตร์ และมีอาชีพแรกหลังจากเรียนจบคือ ที่ปรึกษา
อาชีพแรกของคุณ Silbermann ทำให้เขาผิดหวังอย่างมาก เพราะเวลาในแต่ละวันกลับหมดไปกับ การเรียงข้อมูล จัดตัวเลขลง Spreadsheet
เรื่องนี้ทำให้คุณ Silbermann ย้อนกลับไปมองความใฝ่ฝันในวัยเด็ก และตัดสินใจเดินทางไป Silicon Valley ที่ Steve Jobs ก่อตั้ง Apple
“Silicon Valley ไม่เหมือนที่ไหนในโลก”
“ตลอดทั้งวัน ผู้คนวุ่นวายแต่กับการสร้างสิ่งใหม่ๆ ตลอดเวลา”
เป็นความคิดของคุณ Silbermann ณ เวลานั้น และในที่สุดเขาก็ได้งานที่ Google เป็นพนักงานฝ่ายสนับสนุนลูกค้า
แต่..
ทุกสิ่งที่เขาคิดไว้ก็ผิดทุกอย่าง..
คุณ Silbermann คิดว่า เขามีโอกาสนำเสนอไอเดีย ออกแบบ และสร้างแอปพลิเคชันใหม่ๆ ในทางกลับกัน งานที่ Google กลับเป็นการวิเคราะห์ข้อมูลบน Spreadsheet และงานแนะนำลูกค้า
เหตุผลในตอนนั้นคือ เขาไม่ได้เรียนจบวิศวกรคอมพิวเตอร์..
เหตุการณ์ในครั้งนั้นสร้างความผิดหวังให้คุณ Silbermann มาก ทำให้เขาตัดสินใจลาออกจาก Google เพื่อสร้างสิ่งที่ตัวเองตั้งใจจะทำขึ้นมา
แต่เรื่องก็ไม่ง่ายอย่างที่คิดเพราะหลังจากคุณ Silbermann ออกจาก Google ได้เพียง 1 สัปดาห์ วิกฤติเศรษฐกิจ Subprime ก็เกิดขึ้น
คุณ Silbermann ไม่สนใจวิกฤติเศรษฐกิจ โดยเขาเริ่มชักชวนเพื่อนสมัยเรียนมหาวิทยาลัย ชื่อคุณ Paul Sciarra มาร่วมกันสร้าง แอปพลิเคชันชื่อ Tote และก่อตั้งบริษัทชื่อ Cold Brew Labs
Tote เป็นแอปสำหรับนำเสนอรายการสินค้าแฟชั่นสำหรับผู้หญิง
แต่ Tote ล้มเหลวอย่างรวดเร็วเพราะว่ามันมาเร็วไป..
สมัยนั้น ยังไม่มีคนซื้อสินค้าบนอินเทอร์เน็ต ประกอบกับ App Store ยังไม่รองรับธุรกรรมทางการเงิน สิ่งเหล่านี้ทำให้ Tote ล้มเหลว..
เรื่องนี้ทำให้คุณ Silbermann เริ่มคิดถึงงานอดิเรกในวัยเด็กที่เขาชอบเก็บสะสมผีเสื้อ และแสตมป์
เขาจึงนำไอเดียเหล่านี้มาผสมกับแอปพลิเคชัน Tote
และสิ่งนี้กลายมาเป็นจุดเริ่มต้นของ Pinterest..
ผู้ก่อตั้งทั้งสองนำเรื่องราวความเชื่อมโยงระหว่าง Pin คือการปักหมุด และ Interest คือสิ่งที่เราสนใจมาประกอบกันเป็นเว็บไซต์ ซึ่งต่อมากลายมาเป็นแอปพลิเคชัน
พวกเขาเล่าเรื่องนี้ให้คุณ Evan Sharp ที่เคยทำงานอยู่กับ Facebook ฟัง โดยคุณ Sharp เข้าใจในแพลตฟอร์มเป็นอย่างดี และสนใจใน Pinterest
ในที่สุด Silbermann, Sciarra และ Sharp กลายมาเป็นผู้ก่อตั้ง Pinterest 1.0 ร่วมกัน..
Pinterest ถูกออกแบบมาเป็นแพลตฟอร์มสำหรับการอัปโหลดรูปพร้อมข้อความเป็นกล่องๆ โดยมีฟังก์ชัน Pin เป็นการปักหมุดในไอเดีย
คุณ Silbermann ตื่นเต้นกับแพลตฟอร์มชิ้นนี้มาก เขานำไปบอกต่อเพื่อนๆ ของเขาหลายคน แต่ไม่มีใครเข้าใจความคิดเขาเลยแม้แต่คนเดียว..
จนในปี 2010 Pinterest โปรโมทแพลตฟอร์มโดยใช้ชื่อว่า “Pin It Forward” เป็นข้อความที่ถูกส่งไปหานักสร้างบล็อกหลายคนให้มาร่วมกันแลกเปลี่ยนไอเดียในเรื่อง “บ้านในความคิดของเราเป็นอย่างไร”
จากการวางหัวเรื่องให้คนมาแลกเปลี่ยนไอเดีย และ ความคิดสร้างสรรค์ Pinterest จึงเริ่มมีผู้ใช้งานมากขึ้น และคนเริ่มเข้าใจคอนเซ็ปต์ที่แท้จริงของคุณ Silbermann
สิ่งเหล่านี้ถูกสื่อสารออกมาในรูปแบบของรูปภาพ 1 รูป พร้อมข้อความประกอบรวมไปถึงการเชื่อมต่อไปยังลิงก์ของผู้นำเสนอโดยตรง
มากไปกว่านั้น กลยุทธ์การตลาดของ Pinterest ในช่วงแรกคือ คุณ Silbermann ติดต่อผู้สร้างคอนเทนต์ชั้นนำ เข้าหา และนำเสนอว่า Pinterest กับเรื่องราวของคุณเป็นของคู่กัน
สิ่งเหล่านี้ทำให้ คอนเทนต์ต่างๆ ใน Pinterest เริ่มหลากหลาย และเต็มไปด้วยสิ่งใหม่ๆ ทำให้ทั้งผู้ใช้งาน และผู้นำเสนอเชื่อมโยงเข้าถึงกัน และสามารถนำไปต่อยอดได้อย่างไม่มีที่สิ้นสุด
จุดนี้เองที่ Pinterest เริ่มได้รับความนิยมจนเติบโตขึ้นอย่างแข็งแกร่ง..
ปี 2010 Pinterest มีผู้ใช้งานประมาณ 3,000 คน
ปี 2017 Pinterest มีผู้ใช้งานสูงถึง 200 ล้านคนต่อเดือน..
Pinterest แตกต่างจาก Social Media ชั้นนำอย่างไร?
Pinterest นำเสนอข้อมูลในรูปแบบของเรื่องราว เนื้อหาและมีรูปประกอบ และให้ความสำคัญกับคอนเทนต์ซึ่งผู้ใช้งานสามารถนำมาเป็นแรงบันดาลใจ และนำไปต่อยอดได้..
ในขณะที่ Twitter มาเป็นในรูปแบบของข้อความที่บางครั้งผู้ใช้งานไม่ได้อยากเห็น ทำนองเดียวกับ Facebook ที่บางครั้งการที่โฆษณามาอยู่บนหน้า Home เรามากเกินไป
เรื่องนี้จึงทำให้เจ้าของแบรนด์ ชื่นชอบ Pinterest มากกว่า
พอเรื่องเป็นแบบนี้ Pinterest จึงเติบโตอย่างก้าวกระโดดแม้ว่า 1 ในผู้ก่อตั้ง คือคุณ Sciarra ได้แยกทางออกไปเนื่องจากปัญหาส่วนตัว..
ปี 2014 รายได้ 786 ล้านบาท
ปี 2015 รายได้ 4,553 ล้านบาท
ปี 2016 รายได้ 9,791 ล้านบาท
ปี 2017 รายได้ 15,492 ล้านบาท
โดยในปีนี้ ตัวเลขรายได้ถูกประเมินไว้ที่ระดับ 33,760 ล้านบาท
เติบโตขึ้นจาก 4 ปีก่อนถึง 43 เท่า..
จากการระดมทุนล่าสุด Pinterest ถูกประเมินมูลค่ากิจการจากเม็ดเงินนักลงทุนจนมีค่าสูงถึง 491,400 ล้านบาท และกางแผนที่จะ IPO ช่วงกลางปี 2019
เรื่องราวทั้งหมดนี้ส่งผลให้คุณ Silbermann กลายเป็นหนึ่งในเศรษฐีระดับโลก โดยมีทรัพย์สินรวมกว่า 52,416 ล้านบาทในวัย 36 ปี..
ก้าวต่อไปของ Pinterest น่าสนใจเพราะ Facebook Instagram หรือแม้แต่ Twitter ยึดที่จำนวนผู้ใช้งานเป็นหลัก ซึ่งไม่ว่าจะเติบโตมากแค่ไหน เมื่อถึงจุดๆ หนึ่งมันจะอิ่มตัว..
กลับกัน Pinterest ยึดระบบคอนเทนต์เป็นหลัก ซึ่งสามารถสร้างได้อย่างไม่มีวันจำกัดและยิ่งคอนเทนต์มีคุณภาพมากขึ้น จำนวนมากขึ้น ธุรกิจก็จะเติบโตขึ้นเช่นกัน
เรื่องนี้บอกอะไรเรา?
Google ได้เสียบุคลากรชั้นยอดที่มีพร้อมทั้งความตั้งใจ ความมุ่งมั่น และไอเดียที่กลายเป็นธุรกิจระดับแสนล้าน
ขนาด Google ยังมีระบบองค์กรที่เปิดโอกาสสำหรับความคิดรุ่นใหม่ไม่มากพอ
ถ้าเราเป็นผู้นำองค์กร เราควรมีระบบให้บริษัทเปิดโอกาสสำหรับไอเดียที่ดี แม้ว่าเขาจะไม่ได้มีตำแหน่งงานที่เกี่ยวข้องก็ตาม
และแม้ว่าคุณ Silbermann จะมีทุกอย่างเพรียบพร้อม และถูกวาดแผนอนาคตเป็นคุณหมอเหมือนกับทุกคนในครอบครัว แต่เขากลับปฏิเสธและตั้งใจสร้างสิ่งที่ตนเองใฝ่ฝัน จนประสบความสำเร็จกับ Pinterest
ถ้าเรามีความฝันอะไร อยากทำอะไร บางทีก็ไม่ต้องยึดติดกับสิ่งที่รอบข้างอยากให้เป็น
คนเรียนจบปริญญาเอก บางคนไม่กล้าที่จะเริ่มธุรกิจที่ตัวเองอยากทำ เพียงเพราะได้เงินเดือนสูง
คนได้เงินเดือนสูง ไม่กล้าที่จะย้ายงานไปตำแหน่งที่ตัวเองชอบ เพียงเพราะงานใหม่ได้เงินเดือนต่ำกว่า
คนที่มีคนนับหน้าถือตา ไม่กล้าออกไปทำอย่างอื่น เพียงเพราะกลัวหมดชื่อเสียงถ้าเราเลิกทำ
ในโลกนี้ สิ่งสำคัญ อาจจะเป็น เงินทอง หรือ ชื่อเสียง
แต่สิ่งที่สำคัญกว่านั้น.. ก็คงจะเป็นความสุขในการทำสิ่งที่เรารักนั่นเอง..
----------------------
ยังมีเรื่องราวสร้างแรงบันดาลใจอื่นๆ อีกเพียบในแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-
-
[10212].